N á v r h

na zníženie počtu štátnozamestnaneckých miest v služobnom úrade - Ministerstve pôdohospodárstva Slovenskej republiky a súčasne zníženie 
počtu verejnozamestnaneckých miest

	Uznesením vlády SR č. 947/2002 z 21. augusta 2002 v bode B. 4. bolo uložené ministerstvám a predsedom ostatných ústredných orgánov štátnej správy SR vypracovať detailný vnútorný audit príslušného ministerstva alebo ústredného orgánu štátnej správy SR, ktorého cieľom bude zefektívniť a prispôsobiť vnútornú organizačnú štruktúru príslušného ministerstva alebo ústredného orgánu štátnej správy SR fungovaniu v podmienkach členstva v Európskej únii a predložiť ho na rokovanie vlády. Aj keď uvedená úloha bola dodatočne uznesením vlády SR č. 535/2003 zrušená, potreba naplnenia cieľa v tejto úlohe stanoveného je v podstate potvrdená uznesením vlády SR č. 1044 z 05.11.2003.
	Ministerstvo pôdohospodárstva SER (ďalej len „MP SR“) vykonalo vnútorný audit ešte koncom roka 2002, avšak -  s ohľadom na časové relácie a predovšetkým napätosť vo výdavkovej časti štátneho rozpočtu kapitoly ministerstva - iba interne na tieto účely vyčlenenou pracovnou skupinou. Na základe výsledkov tohto auditu a ďalších direktív stanovených ministrom a užším vedením boli k 01.4.2003 vykonané zásadné organizačné zmeny na MP SR s cieľom zefektívnenia činnosti a prispôsobovania organizačnej štruktúry ministerstva fungovaniu v podmienkach členstva v EÚ.
	Predovšetkým vzhľadom na legislatívne, technické a personálne prípravy zriadenia Pôdohospodárskej platobnej agentúry vytvorila sa na ministerstve v rámci celkovej systemizácie  sekcia pôdohospodárskej platobnej agentúry s perspektívou jej začlenenia do samostatnej organizácie pôdohospodárskej platobnej agentúry po je zriadení. Vykonali sa však aj viaceré ďalšie organizačné zmeny.
	K 1. aprílu 2003 vykonané zásadné organizačné zmeny  v smere prispôsobovania organizačnej štruktúry ministerstva fungovaniu v podmienkach členstva v EÚ a zracionalizovania a zefektívnenia činnosti sa však ešte nepremietli aj do zníženia počtu systemizovaných miest na MP SR a jeho regionálnych odboroch, či už v skupine štátnozamestnaneckých alebo verejnozamestnaneckých systemizovaných miest.
	Pre rok 2003 bol MP SR v rámci rozpočtu schválený a uznesením vlády SR č. 947/2002 následne zvýšený celkový počet systemizovaných miest na 503 na ústredí ministerstva a 285 na jeho regionálnych odboroch, t. j. spolu 788 systemizovaných zamestnaneckých miest.
	Na základe zákona č. 139/2003, ktorým sa mení a dopĺňa zákon č. 575/2001 Z. z. o organizácii činnosti vlády SR a organizácii ústrednej štátnej správy a ktorým sa dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, prešli kompetencie v oblasti vodného hospodárstva (s výnimkou hydromeliorácií) a rybárstva (s výnimkou hospodárskeho chovu rýb), z MP SR na Ministerstvo životného prostredia SR (ďalej len MŽP SR). Na MŽP SR bolo preto k 01.07.2003 oddelimitovaných spolu 24 zamestnaneckých miest (z toho 21 štátnozamestnaneckých a 3 vo verejnej službe) vrátane príslušného limitu objemu miezd a ďalších prislúchajúcich alikvotných výdavkových častí rozpočtu.
	Po uskutočnení týchto krokov je k 01.12.2003, (resp. aj k 17.12.2003) celkový počet systemizovaných zamestnaneckých miest na MP SR vrátane regionálnych odborov 764 (pozn. už bez VH), z toho 643 štátnozamestnaneckých miest a 121 verejnozamestnaneckých. Žiada sa pritom podotknúť, že v skutočnosti ide až na malé výnimky (pozn. najmä prechodne v dôsledku fluktuácie) všetko o miesta obsadené.

	Podľa návrhu štátneho rozpočtu na rok 2004 schváleného vládou SR uznesením č. 974/2003 na rokovaní dňa 14.10.2003 má MP SR po 5 %-nom znížení stanovený na rok 2004 celkový limit počtu zamestnaneckých miest 750 vrátane regionálnych odborov a ešte aj vrátane zamestnancov v oblasti VH. Odrátaním počtu 23 systemizovaných miest na úseku VH určených na oddelimitovanie na MŽP SR na základe uznesenia vlády SR č. 511/2003, resp. po odrátaní 24 systemizovaných miest, ktoré v skutočnosti MP SR na MŽP SR oddelimitovalo, ostal pre MP SR a regionálne odbory na rok 2004 spolu limit počtu systemizovaných zamestnaneckých miest 726, z toho 613 štátnozamestnaneckých a 113 verejnozamestnaneckých.
	Rozhodnutím ministra z 27.11.2003 bola k 01.01.2004 schválená ďalšia rozhodujúca organizačná zmena k splneniu daného cieľa zracionalizovania a zefektívnenia činnosti ministerstva a priblíženia podmienkam jeho fungovania v rámci členstva SR v EÚ. Táto organizačná zmena sa súčasne významne premietla aj do personálnej oblasti zásadným znížením celkového počtu systemizovaných zamestnaneckých miest MP SR vrátane regionálnych odborov.
	Radikálne zníženie počtu systemizovaných miest na MP SR a jeho regionálnych odboroch k 01.01.2004 vedenie ministerstva uskutočňuje aj z dôvodu nevyhnutného sfunkčnenia  zákonom č. 473/2003 Z. z. zriadenej Pôdohospodárskej platobnej agentúry (ďalej len „PPA“). Zo zákona do tejto organizácie totiž prechádzajú, resp,. sa zlučujú Agentúra SAPARD s celkovým počtom systemizovaných zamestnaneckých miest 96 a Intervenčná poľnohospodárska agentúra Slovenskej republiky (IPA) s celkovým počtom 36 systemizovaných miest (pozn. pritom bude potrebné odčleniť z tejto organizácie a ďalej zabezpečovať činnosti, ktoré nie je možné do PPA začleniť), t. j. spolu iba 132 systemizovaných zamestnaneckých miest.
	Pritom v procese analýz a príprav na vybudovanie uvedenej PPA ako samostatnej platobnej organizácie sa potrebný počet systemizovaných zamestnaneckých miest postupne „vykryštalizoval“ aj na základe rokovaní so zástupcami Európskej komisie (ďalej len „EK“) z pôvodne uvažovaných približne 350 zamestnaneckých miest až na súčasných 581 systemizovaných zamestnaneckých miest. Tento výsledný personálny stav je v zásade so zástupcami EK odsúhlasený ako nevyhnutný pre optimálne fungovanie platobnej agentúry a prijateľný na jej akreditáciu ako orgánu spôsobilého zabezpečiť všetky činnosti a úlohy spadajúce do jeho kompetencií po vstupe SR do EÚ.
	Ministerstvo pôdohospodárstva SR preto z uvedených dôvodov k 01.01.2004 - okrem 38 úplne zrušených a z rozpočtu kapitoly MP SR vypustených systemizovaných zamestnaneckých miest na základe 5 %-ného zníženia stanoveného schváleným štátnym rozpočtom na rok 2004 – zrušuje na MP SR a regionálnych odboroch MP SR ďalších celkove 319 systemizovaných zamestnaneckých miest      (z toho 63 na ústredí MP SR a 256 na regionálnych odboroch MP SR) s tým, že tieto zrušené systemizované miesta sa v rámci rozpočtu na rok 2004 kapitoly MP SR presúvajú do PPA vrátane príslušného objemu mzdových prostriedkov rozpočtu. V dôsledku tejto skutočnosti bolo potrebné úplne  zrušiť regionálne odbory MP SR až na činnosti a príslušné systemizované miesta v oblasti kontroly a ochrany a obrany, ktoré boli začlenené do systemizácie ústredia ministerstva.
	K 01.01.2004 má teda PPA k dispozícií na zabezpečenie jej úvodného (predstihového) sfunkčnenia 451 systemizovaných zamestnaneckých miest v rámci štátneho rozpočtu kapitoly MP SR. Žiada sa v tejto súvislosti však už teraz zdôrazniť, že dobudovanie PPA na uvedený plne funkčný personálne optimálny stav 581 systemizovaných zamestnaneckých miest si  vyžiada (pozn.  osobitným zdôvodneným materiálom predloženým na Ministerstvo financií SR, príp. na rokovanie vlády) zvýšenie počtu systemizovaných miest v rozpočte kapitoly MP SR na rok 2004 v oblasti  rezortných rozpočtových organizácií o približne 150 systemizovaných zamestnaneckých miest, keďže vnútorné rezervy v tomto smere sú plne vyčerpané.

	Vyššie uvedené zníženie počtu systemizovaných zamestnaneckých miest celkom na MP SR (vrátane regionálnych odborov), zo 764 k decembru 2003 (t. j. už bez VH) na celkom 407 systemizovaných zamestnaneckých miest MP SR po 01.01.2004 predstavuje zníženie celkového stavu zamestnaneckých miest, a teda aj zamestnancov ministerstva o takmer 47 % a štátnozamestnaneckých miest o viac ako 52 %.
	Podľa ustanovenia § 163 ods. 3 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov k zmene počtu štátnozamestnaneckých miest môže dôjsť výlučne len na základe rozhodnutia vlády Slovenskej republiky v rámci limitov počtu zamestnancov ministerstiev a ostatných ústredných orgánov štátnej správy.
	Z uvedeného dôvodu služobný úrad - Ministerstvo pôdohospodárstva SR predkladá týmto vláde Slovenskej republike návrh na zníženie počtu štátnozamestnaneckých miest k 01.01.2004 zo 643 na 308 a zníženie verejnozamestnaneckých miest zo 121 na 99.